2
“Yirriṯinyurra kuya palyara nyinapayi”
1 Yirriṯi nyurrangarri kuya kututja palyara nyinapayi Katutjanya kulintjawiya. 2 Katutjaku ngurrpa tjuṯangku kuya palyantja nguwanpa nyurrangarri kuya kutu palyalpayi. Mamuku mayutjungku nyurrangarrinya tjingapunganyingka kuliranyurra palyalpayi. Paluru Katutjaku ngurrpa tjuṯaku mayutju tiṉa nyinanyi. 3 Katutjaku ngurrpa tjuṯa nguwanpa, nganaṉa yurrunpa nyinangi yalatji. Nganaṉa tjaalpangku kutju kulira kuya kutu palyalpayi. Nganaṉa yalatji nyinanytjala Katutjalulampa ngurrkurringkula kuliṉu, “Yipitjanya ngurrara tjuṯa, Puulanyaṯarra ngayulu warungka waṉiku, kuya palyalpayi kutjupa tjuṯaṯarra.”
4-5 Palunyatjanu Katutjanya nganampa puntura yunytjurringkula yaḻṯururringu. Yaḻṯururringkulalpi paluru kuliṉu, “Ngayulu Yiitju Kurayitjanyaṉa mantakutu wantirriyalku, kuya palyalpayi tjuṯangku palumpa wangka kulira walytjarringkulalpi ngayuku kalyparrinytjaku.” Yalatji Katutjalu nganaṉanya yilta ngulytjura nyinatjunu, aḻṯururringkula. 6 Yiitju Kurayitjanya mirringuru pakara kana nyinanytja nguwanpa nganaṉa palumpa walytja tjuṯa kana kutu nyinaku palumpa ngurrangka. Ngurra palula nganaṉa mayutju tjuṯa nguwanpa nyinaku, Yiitjulawana. Yalatji Katutjalu watjaṉu nganaṉa Yiitjulawana kana kutu nyinanytjaku. 7 Yalatji Katutjalu nganaṉanya ngulytjuṉu, yaṉangu tjuṯangku, yaṉangu ngaṉṯitja tjuṯangkuṯarraya yalatji kulintjaku, “Katutjanya yilta aḻṯurunytju nyinanyi nganampa, yaṉangu kutjupa tjuṯakuṯarra. Paluru nganampa aḻṯururringkula palumpa katja Yiitju Kurayitjanya mantakutu ngalya wantirriyaṉu, waralyngarala mirrirringkula kuyalampa waṉinytjaku.” 8-9 Katutjanyalampa kalyparringkula ngulytjurringu, nganaṉa palumpa wangka Yiitjunyatjarra kulintjala. Yaṉangu Katutjaku ngurrpa tjuṯangku palumpa wangka kulintjawiyangku yaṉangu kutjupa tjuṯangka tjana kututja tjukarurru palyalpayi, pikarrinytjawiya. Tjinguru Katutjanya tjanampa kalyparringkula ngulytjurringu, yilta?, wiya. Tjana wangka Yiitjunyatjarra kulira kutju Katutjaku kalyparringamara. Tjinguru Katutjanya tjanampa kalyparringkula ngulytjurringanyingka, tjana walytjangku puḻkawaṉimara, “Nganaṉa palya kututja nyinanytjala Katutjanyalampa kalyparringkula ngulytjurringu.” Yaṉangu yalatji nyinanytjala wiya Katutjanya kalyparringkula ngulytjurriku, wiya. Tjana Katutjaku wangka Yiitjunyatjarra tjukarurru kulinmara. Palunyatjanu Katutjanya tjanampa kalyparringkula ngulytjurringamara. 10 Katutjalu kuliṉi nganaṉa Yiitju Kurayitjaku walytjarringkula yaṉangu tjuṯaku tjukarurru palyantjaku, tjanampa palya nyinanytjaku. Nganaṉa yalatji nyinanytjaku paluru Yiitjunya mantakutu wantirriyaṉu.
Tjuwu tjuṯa, Tjuwuwiya tjuṯaṯarra palumpa walytja nyinanyi
11 Tjuwuwiya tjuṯa, kulilaṉiya! Yirriṯi, Tjuwu tjuṯangku nyurrangarrinya nyakula yalatji watjalpayi, “Pala tjuṯaya watirrinytjawiya nyinanyi, Katutjaku ngurrpa. Nganampa watirringutja tjuṯaku Katutjanya yunypa nyinanyi.” 12 Yirriṯi nyurrangarri Yipitjanya ngurrara tjuṯa, Yiitju Kurayitjaku, Katutjakuṯarra ngurrpa nyinangu. Katutjalu yirriṯi tjananya Yitjurilaku walytja ngaṉṯitja tjuṯa watjaṉu kutu tjananya yaṉṯayaṉṯalkitjangku. Paluru tjanala wiya nyurrangarri tjungurripayi, nyakula tjananya nyurrangarri wantirra watjalpayi, “Pala tjuṯa Tjuwu tjuṯa nyinanyi, nganampa ngulytjuwiya. Katutjalu wiya nganaṉanya yaṉṯayaṉṯalpayi.” Nyurrangarri yilta Katutjaku ngurrpa nyinangi, ngula kana nyinakitjangku puṯu kulira. 13 Yiitju Kurayitjanyalpi mantakutu ngalya yankula waralyngarala mirrirringu, kuka tjawirrilyi yiluntanutja nguwanpa kuya nyurrangarrimpa waṉinytjaku, kalypalpinyurra Katutjaku nyinanytjaku, palumpa walytja tjuṯalpi.
14-15 Yipitjanya ngurrara tjuṯa nyurrangarri ninti nyinanyi yalatjiku, Tjuwu tjuṯaya Tjuwuwiya tjuṯaku tuunlayiki nyinanyi. Kuwarri Yiitju Kurayitjaku wangka ngaranyi nganaṉa kulintjaku. Paluru nganaṉanyatju nintilpayi nganaṉatju Tjuwu tjuṯa palumpa walytjarringkula Tjuwuwiya tjuṯaku kalypalpi nyinanytjaku. Muutjaku luwuwana nganaṉatju yirriṯi nyinapayi. Kuwarri nganaṉa kuliṉi Yiitju Kurayitjanya waralyngarala mirrirringutjangkalpi nganaṉa palumpa wangkawanalpila nyinanytjaku, luwu palunya kulintjawiyalpi. Nganaṉatju Tjuwuwiya tjuṯaku palya nyinanytjaku. 16 Yiitju Kurayitjalu watiyangka mirrirringkula nganaṉanya nintiṉu wiya kutjupa tjuṯaku tuunlayiki nyinanytjaku. Nganaṉa palumpa walytja tjungu nyinanyi, Tjuwu tjuṯa Tjuwuwiya tjuṯaṯarra. Yalatji nyinarra nganaṉa kalypalpi Katutjaku nyinanyi. Yalatji Yiitju Kurayitjalu nganaṉanya nintiṉi. 17-18 Yuwa, yirriṯi nyurrangarri Yipitjanya ngurrara tjuṯa Tjuwuwiya Katutjaku wangkaku ngurrpa nyinapayi, kanya nganaṉatju Tjuwu tjuṯa Katutjaku wangkaku ninti nyinapayi. Yiitju Kurayitjalu mantakutu ngalya yankula yaṉangu tjuṯa nintilpayi Katutjaku kalypalpi nyinanytjaku, yaṉangu kutjupa tjuṯakuṯarra kalypa nyinanytjaku. Paluru tjananya yalatji nintiṉu nyurrangarri kulintjaku, Tjuwu tjuṯangkuṯarralatju kulintjaku. Yiitjulu waralyngarala mirrirringkula nganaṉanya ngulytjuṉutjangka nganaṉa Katutjaku kalypalpi nyinanyi, Tjuwuwiya tjuṯa Tjuwu tjuṯaṯarra.
19 Nganaṉatju Tjuwu tjuṯa Yiitjuku walytjarringkula Katutjaku walytja tjuṯa nyinanyi. Nyurrangarri Tjuwuwiya tjuṯa Yiitjuku walytjarringkulalpi Katutjaku walytja nyinanyi, mungutjawiya. Nganaṉa Katutjaku pamuli nyinanyi, palumpa walytja. 20-22 Yara ngaatjanyaya kulila! Kaaka tjuṯa nyinaku. Kaaka yurruntitja mayutju tjanampa nyinaku, mayutju Yiitjunya nguwanpa. Palumpa maḻanypa tjuṯa nyinaku, Yiitjuku kutunguḻu tjuṯa nguwanpa. Katja yuṉṯalpa tjuṯa tjanampa nyinaku. Katja yuṉṯalpa paluru tjana nguwanpa nganaṉatju Tjuwu tjuṯa nyinanyi. Katja yuṉṯalpa kutjupa tjuṯa tjanampa nyinaku. Palunya tjananya nguwanpa Tjuwuwiya tjuṯa nyurrangarri nyinanyi. Yalatji nganaṉa Yiitjuku pamuli nyinanyi Yiitjulu nganampa mayutjungku nganaṉanya yaṉṯayaṉṯaṉi nganaṉa palumpa wangka kulira nintirringkunytjaku, Katutjaku kutju walytja tjuṯa nganaṉa nyinaku, palumpa kurrunpatjarra.